ઈ.સ. 1969ના ફેબ્રુઆરીની બાવીસમી તારીખ. આ દિવસે અંધ સાહસિકોએ આફ્રિકાના સૌથી ઊંચા પર્વત કીલોમાંજારોના સર્વોચ્ચ શિખર કીબો પર પગ મૂક્યો. 19,340 ફૂટના આરોહણ પછી દુનિયાને અજાયબ કરનારી સિદ્ધિ મેળવી. સાહસિકોના વિજયનો સંદેશો ધરતી પર પહોંચ્યો. એમને સાથ આપનારા જેફ્રે સેલિસબરીએ ખબર આપી. ‘મુશ્કેલી ઘણી આવી. એને પુરુષાર્થથી હટાવી દીધી. જુવાન સાહસવીરો સાચે જ અદ્દભુત ખમીર ધરાવનારા આદમી નીકળ્યા !’ ઈંગ્લૅન્ડની રાણી એલિઝાબેથે અભિનંદન પાઠવ્યાં. 1953માં એવરેસ્ટ શિખર પર આરોહણ કરનારી ટુકડીના નાયક લૉર્ડ હન્ટે વધાઈ આપી.